ብተወሳኺ፡ ኣብ ትግራይ እንዳባጉናን ኣብ ዓፋርን ዘካይዶ ዝነበረ ምዝገባ ስደተኛታት'ውን ደው ኢሉ ምህላዉ ሓቢሩ። ኤርትራውያን ካብ ሃገሮም ወፂኦም ናብ ኢትዮጵያ ንኽኣትዉ፡ ኣብ ከባቢ ዶብ ኣብ ዝርከባ ከተማታት እዮም ዝምዝገቡ። ብድሕሪኡ ምስ ተኣከቡ፡ ብኣውቶቡሳት ናብ ምዕራብ ትግራይ ከተማ እንዳ'ባጉና ይጓዓዙ። ኣብ ከተማ እንዳ'ባጉና ምፅራይ ምስተኻየደሎም ከኣ ናብ መዓስከራት ተመዲቦም ይኣትዉ። እንተኾነ፡ ኢትዮጵያ ብምኽንያት ኮሮናቫይረስ ዶባታ ቅድሚ ምዕጻዋ'ውን እንተኾነ፡ ንኤርትራውያን ስደተኛታት ከምቲ ንቡር ትቕበል ዘይምህላዋን፡ ዘይተመዝገቡ ኤርትራውያን ስደተኛታት ድማ ኣብ ሻቕሎት ምህላዎምን ክግለጽ ጸኒሑ እዩ። ኣብቲ ዝሓለፈ ወርሒ፡ ንመሰል ደቂ ሰባት ዝሕለቕ ዓለማዊ ትካል ሂዩማን ራይትስ ዎች፤ መንግስቲ ኢትዮጵያ ካብ ጥሪ 2020 ጀሚሩ፡ ንኤርትራውያን ሓተትቲ ዑቕባ ዘአንግደሉ መስርሕ ብዘይወግዓዊ መገዲ ቀይርዎ እዩ ምባሉ ዝዝከር እዩ። ኢትዮጵያ ንሓተትቲ ዑቕባ ኣይምዝግብን ምባላ፡ እቶም ስደተኛታት ናብቲ ዝሃደምዎ ሕማቕ ኩነታት ክምለሱ ዘገድድ እዩ ብምባል፡ እዚ ድማ "ንዓለምለኻዊ ሕጊ ስደተኛታት ዝጥሕስ እዩ" እውን ኢሉ ነይሩ። ተዛማዲ ትሕዝቶ መንግስቲ ኢትዮጵያ ዘይተቐበሎም ኤርትራውያን ስደተኛታት ኣብ ከመይ ኩነታት ኣለዉ?
